《洞仙歌 其三 夏日斋中苦热，和东坡夏夜韵》
清代·董元恺

小斋烦暑，团扇交挥汗。一庭绿树炎氛满。阑干畔、薰风触热吹来，炉香袅，几缕碧烟凌乱。

琅玕清枕簟，梦到羲皇，此中人不知有汉。被蝉曳残声，唤醒桃源，茶初熟、桐阴斜转。

且奈向、月白露浓时，听白雪高歌，方空新换。

作者简介：清江苏长洲人，字舜民。顺治十七年举人。后遭诖误，际遇坎坷，故其词激昂哀怨。有《苍梧词》。